پاکستان د افغانستان سره د تورخم ترڅنګ ټولې لارې وتړلې
پاکستان د کرونا وايرس د مخنيوي په لړ کې د افغانستان سره د تورخم ترڅنګ ټولې لارې د دوه اوونيو دپاره تړلي دي، د بلوچستان صوبې د چمن لاره د دوېم مارچ څخه تړلې پرته ده.
کراچۍ — دوه ورځې وړاندې د پاکستان د وزیراعظم عمران خان په مشرۍ د کرونا وايرس د مخنيوي په لړ کې د ملي امنيت غونډه شوې او په دغه غونډه کې د افغانستان او ايران سره د دوه اوونيو دپاره د پولو تړلو پرېکړه شوې وه. ويل شوي وو د ۱۶م مارچ نه به د دوه اوونيو پورې دغه پولې تړلې پرتې وي. د افغانستان سره د تورخم، د شمالي وزيرستان د غلام خان، د جنوبي وزيرستان د انګور اډې او په کرمه کې د انګور اډې لارې د بېګاه شپې راهسې د هر ډول تګ راتګ دپاره په مکمل ډول تړل شوي دي. د ملي امنيت د غونډې وروسته د صحت په چارو کې د وزيراعظم مرستیال ډاکټر ظفر مرزا او د اطلاعاتو مشاورې فردوس عاشق اعوان ويلي ؤ په ملک کې د پينځم اپرېل د تعليمي ادارو تړلو ترڅنګ د نورو ټولو غونډو ځنډولو او دوه اوونيو پورې د پولو تړلو پرېکړه شوې ده. دوی ويلي ؤ د راتلونکې پرېکړه به حالاتو ته په کتو سره کولی شي. بل لورته په پاکستان کې د کرونا وايرس د پېښو زياتېدو لړۍ هم دوام لري. د پاکستان د سند صوبې محکمه صحت وايي، په صوبه کې کرونا وايرس شمېرې ۷۶ ته ورسېدې، او راپورونه وايي په پاکستان کې ټولې شمېرې ۹۴ شوې. د صوبې د محکمه صحت په وېنا په سند کې په ۵۰ هغو تنو کې د کرونا وايرس مالوم شوي چې سکهر ته د تافتان څخه راغلي، ۲۵ په کراچۍ کې او په يو بل تن کې په حېدر اباد کې کرونا وايرس مالوم شوي دي. چارواکي وايي په ۷۶ کرونا وهلو کې دوه روغ شوي او د ۷۴ درملنه روانه ده. د راپورونو ترمخه په پاکستان کې د کرونا په ۹۴ پېښو کې ۷۶ په سند، ۱۰ په بلوچستان، پينځه په ګلګت بلتستان، دوه په اسلام اباد او يوه په پنجاب کې مخې ته راغلې ده. د امریکې د جان هوپکېنز پوهنتون د شمېرو ترمخه د نړۍ ۱۴۸ هېوادونو ته خور شوي کرونا وايرس تر اوسه پورې ۶۵۱۳ کسان مړه کړي او يو لاک ۶۹ زره او ۳۸۷ کسان په دې رنځ اخته شوي دي.